Тургунбек санжырачы
Тургунбек санжырачы Алымбек уулу (1881, азыркы Чүй обл., Панфилов району, КумАрык кыш. - 1959, ошондой эле жер) - солто уруусунан чыккан санжыра жыйноочулардын бири. 

1947-ж. СССР ИАсынын Кыргыз филиалына бир нече дептерден турган шарттуу түрдө «Кыргыз урууларынын чыгышы» аталыштагы кол жазмасын тапшырган. Кол жазма Балыкооз манасчынын кыскача өмүр баяны жана андан калган «Оторкан» сыяктуу тарыхый баяндар менен бирге 17-18-кылымдагы кыргыз-калмак, кыргызказак мамилелери, Кокон хандыгына чейинки кыргыздардын турмушуна тиешелүү баалуу маалыматтарды камтыйт. 1953-54-ж. Түндүк Кыргызстанда жашаган калктын этникалык курамын изилдөө учурунда этногр. экспедициянын жетекчиси С. М. Абрамзон дагы Тургунбек санжырачынын өз оозунан баалуу маалыматтарды жазып калган. КР УИАсынын Кол жазмалар фондусунда сакталуу турган Т. с-нын кол жазмасын фольклорист, адабиятчы С. Закиров оКыргыз санжырасы» деген эмгегин жазууда жана айрым тарыхчылардын (мис., С. Аттокуров, Д. Сапаралиев) изилдөөлөрүндө кеңири колдонулган. Тургунбек санжырачы жыйнаган кол жазмалар «Алымбектин санжырасы» (2007) жана «Балыкооздун санжырасы» (2009) өз алдынча китеп катары жарык көргөн.

Колдонулган адабияттар 
«Кыргызстан». Улуттук энциклопедия: 7-том / Башкы ред. Ү. А. Асанов. К 97. Б.: «Кыргыз энциклопедиясы» башкы редакциясы, 2015. - 832 б., илл. ISBN 978-9967-14-125-4

Инсандар